Document ID: 32010L0048

A BIZOTTSÁG 2010/48/EU IRÁNYELVE
(2010. július 5.)
a gépjárművek és pótkocsijuk időszakos műszaki vizsgálatáról szóló 2009/40/EK európai parlamenti és tanácsi irányelvnek a műszaki fejlődéshez történő hozzáigazításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a gépjárművek és pótkocsijuk időszakos műszaki vizsgálatáról szóló, 2009. május 6-i 2009/40/EK európai parlamenti és tanácsi irányelvre (1) és különösen annak 6. cikke (1) bekezdésére,
mivel:
(1)
A közúti közlekedésbiztonság, a környezetvédelem és a méltányos verseny érdekében fontos biztosítani a forgalomban használt gépjárművek megfelelő karbantartását és vizsgálatát, hogy a típusjóváhagyás által garantált teljesítményük túlzott mértékű romlás nélkül élettartamuk során folyamatosan fennmaradjon.
(2)
A 2009/40/EK irányelv 6. cikkének (1) bekezdésében említett követelményeket és módszereket a műszaki fejlődés követése érdekében indokolt részletesebben meghatározni és kiigazítani, hogy ezáltal költséghatékony módon javuljon a gépjárművek időszakos műszaki vizsgálata az Európai Unióban.
(3)
Helyénvaló figyelembe venni két, a közelmúltban készült, az időszakos műszaki vizsgálat jövőbeli lehetőségeivel foglalkozó projekt, az Autofore (2) és az Idelsy (3) következtetéseit, valamint az érdekelt felekkel folytatott nyitott és tényszerű párbeszéd eredményeit.
(4)
A gépjármű-technológia jelen állapota megköveteli, hogy a modern elektronikai rendszerek is a vizsgálati tételek közé kerüljenek.
(5)
Az időszakos műszaki vizsgálat további harmonizációja érdekében célszerű a vizsgálati tételek mindegyike esetében vizsgálati módszert bevezetni.
(6)
A további harmonizáció előmozdítása és a követelmények egyöntetűsége érdekében indokolt minden vizsgálati tétel esetében a hibák főbb okait olyan nem kimerítő jegyzékbe foglalni, mint amilyen a fékrendszer esetében már létezik.
(7)
Az időszakos műszaki vizsgálatoknak indokolt a vizsgált gépjármű sajátos kialakítása, felépítése és felszerelése szempontjából lényeges tételek összességére kiterjednie. Ezért a vizsgálatokat szükség szerint jármű-kategóriánkénti különös követelményekkel indokolt kiegészíteni.
(8)
A 2009/40/EK irányelv 5. cikkének e) pontja értelmében a tagállamok a rendszeres időszakos műszaki vizsgálatot más jármű-kategóriákra is kiterjesztették. A vizsgálat fokozottabb harmonizációja céljából helyénvaló a rendelkezésekbe belefoglalni az ezekre a jármű-kategóriákra vonatkozó követelményeket és módszereket. A vizsgálatokat a jelenleg rendelkezésre álló módszerek és berendezések alkalmazásával, a jármű bármely részének szerszámmal való szétszerelése vagy eltávolítása nélkül indokolt elvégezni.
(9)
A megfelelő vizsgálatok és szabványok alkalmazásának biztosítása, az ellenőrzés eredményeinek nyilvántartásokban való rögzíthetősége és egyéb jogi követelmények érvényesítése érdekében a vizsgálatnak a biztonsággal, a védelemmel és a környezetvédelemmel összefüggő jellemzők mellett a jármű azonosítására is indokolt kiterjednie.
(10)
A belső piac működésének elősegítése és a műszaki vizsgálat módszereinek javítása érdekében a vizsgálat eredményét indokolt egy, az alapvető pontokat tartalmazó műszaki vizsgálati bizonyítványban feltüntetni.
(11)
További munkára van szükség a dízelüzemű járművek karbantartási állapotának ellenőrzésére alkalmas alternatív vizsgálati eljárások kidolgozásának területén, különösen a nitrogén-oxidokat és a részecskéket illetően, figyelembe véve az új kibocsátás-utókezelési rendszereket.
(12)
Az ebben az irányelvben előírt intézkedések összhangban vannak a 2009/40/EK irányelv 7. cikkével létrehozott, a gépjárművek és pótkocsijuk időszakos műszaki vizsgálatáról szóló irányelvnek a műszaki fejlődéshez történő hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 2009/40/EK irányelv II. melléklete ezen irányelv melléklete szerint módosul.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2011. december 31-ig megfeleljenek, a II. melléklet 3. pontjában foglalt rendelkezések kivételével, azokat ugyanis 2013. december 31-től kell alkalmazni. Erről haladéktalanul tájékoztatják a Bizottságot.
A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.
(2) A tagállamok megküldik a Bizottságnak nemzeti joguk azon rendelkezéseinek szövegét, amelyeket az irányelv tárgykörében fogadnak el.
3. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2010. július 5-én.

Labels: 7
8
15